arnastofnun/IGC-2024 huggingface dataset:
Skarðverjar

Skarðverjar eru ætt á Vesturlandi, kennd við bæinn Skarð á Skarðsströnd, og hefur fólk af ættinni búið á Skarði að minnsta kosti frá tólftu öld og hugsanlega allt frá landnámsöld og til dagsins í dag.

Skarðverjar voru alltaf ein helsta ætt landsins en eru þó ekki ein af höfuðættum Sturlungaaldar, enda virðast þeir ekki hafa seilst mikið til valda á þeim tíma. Þeir bjuggu hins vegar á einni mestu hlunnindajörð landsins og söfnuðu auði; Skarðs-Snorri var talinn auðugasti maður vestanlands og lengi fram eftir öldum héldust geysimiklar eignir í ættinni og margir einstaklingar af henni voru í hópi ríkustu manna landsins.

Sá fyrsti af ættinni sem víst er að hafi búið á Skarði var Húnbogi Þorgilsson sem bjó þar á fyrri hluta 12. aldar. Síðan bjó þar sonur hans, Snorri Húnbogason lögsögumaður, þá bræðurnir Þorgils og Narfi Snorrasynir og síðan sonur Narfa, Snorri Narfason sem kallaður var Skarðs-Snorri, sem kemur töluvert við sögu í Sturlungu. Narfi sonur hans bjó á Kolbeinsstöðum en tveir synir Narfa, þeir Þórður og Snorri, bjuggu á Skarði og síðan sonur Snorra, Ormur Snorrason lögmaður. Eftir hann eignaðist sonarsonur hans, Loftur Guttormsson, jörðina og hafði bú þar. Frægastur allra Skarðverja á miðöldum er dóttir hans, Ólöf ríka, sem bjó lengi á Skarði ásamt manni sínum, Birni Þorleifssyni hirðstjóra, og síðan afkomendur þeirra, svo sem Þorleifur Pálsson lögmaður (d. 1558), Eggert ríki Björnsson, sýslumaður á Skarði (1612-1681) og Arnfríður dóttir hans.

Skarðverjar voru líka lengi ein helsta embættismannaætt landsins, voru lögsögumenn, hirðstjórar, lögmenn og sýslumenn mann fram af manni. Margir þeirra voru miklir bókamenn - Þórður Narfason er talinn hafa tekið Sturlungu saman í þeirri mynd sem hún er nú - og tvær af helstu gersemum íslenskra handrita eru kenndar við Skarð, Skarðsbók Jónsbókar og Skarðsbók postulasagna.
Genevieve Cortese

Genevieve Cortese (fædd Genevieve Nicole Cortese, 8. janúar 1981) er bandarísk leikkona sem er þekktust fyrir hlutverk sín í Wildfire og Supernatural.

Einkalíf.

Genevieve ólst upp rétt fyrir utan San Francisco þangað til hún var 13 ára. Þá ákváðu foreldrar hennar að flytja til skíðabæjarins Whitefish í Montana. Eftir eitt ár fór fjölskylda hennar í ferðalag til þess að skoða mismunandi skíðabæi og enduðu þau í Sun Valley í Idaho, en Genevieve lítur á þann bæ sem heimabæ sinn.

Genevieve er með BFA gráðu í Drama og BA gráðu í ensku frá "Tisch School of the Arts", við New York-háskóla, þar sem hún sótti Stella Adler Acting Studio og Atlantic Theater Co.

Þann 27.febrúar 2010 þá giftist Genevieve Jared Padalecki en þau kynntust við tökur á Supernatural. Genevieve og Jared eignuðust sitt fyrsta barn í mars 2012..

Ferill.

Leikhús.

Genevieve hefur komið fram í leikritum á borð við "A Midsummer Night's Dream", "One Flew Over the Cuckoo's Nest", "Crimes of the Heart" og "Joseph and the Amazing Technicolor Dreamcoat".

Sjónvarp.

Fyrsta sjónvarpshutverk Cortese var árið 2005 í "The Dead Zone". Sama ár þá var henni boðið hlutverk í Wildfire sem Kris Furillo, sem hún lék til ársins 2008. Hefur hún síðan þá komið fram sem gestaleikari í þáttum á borð við Supernatural og FlashForward.

Kvikmyndir.

Fyrsta kvikmyndahlutverk Cortese var árið 2004 í "Mojave". Hefur hún síðan þá komið fram í kvikmyndum á borð við "Bickford Shmeckler´s Cool Ideas" og "Salted Nuts".
Grímur Svertingsson

Grímur Svertingsson var íslenskur lögsögumaður sem uppi var á 10. og 11. öld. Hann bjó á Mosfelli í Mosfellssveit og var lögsögumaður á árunum 1002-1003.

Grímur var auðugur og ættstór, að því er segir í Egils sögu. Hann var sonur Svertings Hrolleifssonar, sem kominn var í beinan karllegg af Ölvi barnakarli. Móðir Gríms var Arnbjörg Ráðormsdóttir og hafði hún áður verið gift Gnúpi Molda-Gnúpssyni. Um árið 959 giftist hann Þórdísi Þórólfsdóttur (f. um 936), bróður- og stjúpdóttur Egils Skallagrímssonar. Egill unni henni engu minna en sínum eigin börnum og flutti að Mosfelli til þeirra Gríms um 974. Hann dó þar um 990 og var þá orðinn hrumur en skömmu fyrir dauða sinn vildi hann ríða til Alþingis með Grími stjúptengdasyni sínum og dreifa silfri sínu yfir þingheim. Grímur tók það ekki í mál og skildi hann eftir. Grímur var skírður þegar kristni var lögtekin á Alþingi og lét fljótlega reisa kirkju á Mosfelli. Þangað lét Þórdís flytja bein Egils og grafa.

Grímur tók við lögsögumannsembættinu af Þorgeiri ljósvetningagoða árið 1002 og hefur þá líklega verið orðinn roskinn. Eftir tvö ár í embætti fékk hann leyfi til þess að afsala sér embættinu til Skafta Þóroddssonar, sem var sonur Rannveigar Gnúpsdóttur hálfsystur hans „af því at hann var hásmæltr sjálfr“. Lögsögumaður þurfti á fullum raddstyrk að halda því að honum bar að fara með þriðjung allra laga í heyranda hljóði fyrir þingheim á hverju Alþingi.
DV

DV (upphaflega skammstöfun fyrir Dagblaðið-Vísir) er íslenskt blað sem kemur út vikulega. "DV" varð til þegar "Dagblaðið" og "Vísir" sameinuðust árið 1981. "DV" er gefið út af útgáfufélaginu Torg ehf og kemur út á föstudögum en auk þess birtir fjölmiðillinn fréttir á dv.is.

Sagan.

DV á rætur að rekja til dagblaðsins "Vísis" sem hóf göngu sína árið 1910. Fyrstu áratugina sem Vísir var gefinn út var blaðið einkum bæjarblað sem sagði fréttir úr Reykjavík. Blaðið var lengi vel hallt undir Sjálfstæðisflokkinn en árið 1967 varð Jónas Kristjánsson ritstjóri þess og í kjölfarið fór blaðið að fjarlægjast flokkspólitík. Vegna átaka innan Vísis um flokkspólitík var "Dagblaðið" stofnað árið 1975 og varð Þorsteinn Pálsson ritstjóri þess. Blöðin tvö sameinuðust svo aftur árið 1981 og urðu Jónas og Ellert B. Schram ritstjórar blaðsins. DV var síðdegisblað á þessum árum og kom út í kringum hádegi og var þá borið í hús en einnig selt í lausasölu í verslunum og á götuhornum.

Eignarhald.

Þegar dagblöðin tvö voru sameinuð var fjölmiðlafyrirtækið Frjáls fjölmiðlun stofnað um rekstur nýja blaðsins og eigendur hinna blaðanna eignuðust hvorir um sig helming í nýja fyrirtækinu. Sveinn R. Eyjólfsson varð stjórnarformaður og kom að útgáfu blaðsins ásamt syni sínum Eyjólfi Sveinssyni. Árið 2001 var blaðið selt nýjum eigendum fyrir tilstilli Landsbankans og í kjölfarið varð Óli Björn Kárason ritstjóri og blaðið færðist nær Sjálfstæðisflokknum á nýjan leik. Reksturinn gekk hins vegar illa og varð blaðið gjaldþrota árið 2003 og í kjölfarið varð nokkurra vikna hlé á útgáfu blaðsins.

Skömmu síðar var blaðið endurvakið af nýjum eigendum undir ritstjórn Mikaels Torfasonar og Illuga Jökulssonar. Árið 2007 komst blaðið í eigu útgáfufélags undir forystu Hreins Loftssonar og varð Sigurjón M. Egilsson þá ritstjóri þess og skömmu síðar varð Reynir Traustason meðritstjóri hans. Í desember 2007 tók Jón Trausti Reynisson við af Sigurjóni. Í ágúst 2008 tók útgáfufélagið Birtingur yfir rekstur DV og skömmu síðar varð Hreinn Loftsson aðaleigandi Birtings.

Í mars 2010 var DV selt í dreift eignarhald undir forystu Reynis Traustasonar ritstjóra og Lilju Skaftadóttur og fleiri. Í kjölfar átaka í hluthafahópi blaðsins árið 2014 tóku lánardrottnar félagsins það yfir og félög undir stjórn Þorsteins Guðnasonar eignuðust blaðið. Hallgrímur Thorsteinsson varð ritstjóri DV.

Pressan ehf eignaðist svo stærstan hlut í DV ehf. síðla árs 2014. Björn Ingi Hrafnsson varð þá útgefandi DV og ritstjórar urðu þau Eggert Skúlason og Kolbrún Bergþórsdóttir og Hörður Ægisson varð viðskiptaritstjóri.

Í sepember árið 2017 keypti Frjáls fjölmiðlun ehf. útgáfurétt DV. Karl Garðarsson varð framkvæmdastjóri DV og ritstjórar blaðsins þau Sigurvin Ólafsson, Kolbrún Bergþórsdóttir og Kristjón Kormákur Guðjónsson.

Núverandi eigandi DV er félagið Torg ehf sem er að stærstum hluta í eigu Helga Magnússonar athafnamanns.
Homoousios

Níkeuþingið ályktaði að kenningar Aríusar væru rangar og játaði um Jesú að hann væri samur Guði föður að eðli til (homoousios á forngrísku). Gríska orðið "ousia" (á latínu "substantia" eða "essentia") merkir innsta eðli hlutar. Einar Sigurbjörnsson skýrði þessa kennisetningu svo út: „Faðir og sonur eru jafnir að veru til. Á sama hátt og faðirinn er Guð, er og sonurinn Guð. En guðir eru þó ekki tveir, þar eð vera Guðs er ódeilanleg. Þannig hefur þetta verið frá eilífð. Það hefur aldrei neitt verið án þess að sonurinn væri."
Breiðabólstaður í Fljótshlíð

Breiðabólstaður eða Breiðabólsstaður er bær og kirkjustaður í Fljótshlíð. Þar hefur lengi verið prestssetur og hafa ýmsir merkisprestar þjónað þar; raunar er sagt að enginn prestur hafi sótt burt frá Breiðabólstað nema til þess að verða biskup.

Ormur Jónsson Breiðbælingur, sonur Jóns Loftssonar, bjó á Breiðabólstað og eftir lát hans fluttist dóttir hans, Hallveig, þangað ásamt manni sínum Birni Þorvaldssyni, sem var af ætt Haukdæla, hálfbróðir Gissurar Þorvaldssonar. Hann lenti í erjum við Oddaverja, sem fóru að honum og felldu hann í bardaga þar 17. júní 1221.

Jón Ögmundsson, sem varð fyrsti biskup á Hólum, var prestssonur frá Breiðabólstað og var sjálfur prestur þar áður en hann tók við biskupsdæminu. Ögmundur Pálsson var líka prestur þar áður en hann varð biskup. Af öðrum prestum má nefna Presta-Högna Sigurðsson (1693-1770), sem eignaðist með konu sinni, Guðríði Pálsdóttur, átta syni sem allir urðu prestar, svo og níu dætur. Sagan segir að á Jónsmessu 1760 hafi synirnir allir mætt á Breiðabólstað í fullum prestaskrúða, en séra Högni sjálfur sá níundi, og eins hafi þeir allir níu mætt á Alþingi sama ár.

Á 19. öld var Tómas Sæmundsson, einn Fjölnismanna, prestur á Breiðabólstað og er minnisvarði um hann í kirkjugarðinum þar sem Fjölnismenn létu setja yfir hann. Á síðari hluta aldarinnar var þjóðsagnasafnarinn Skúli Gíslason prestur á Breiðabólstað. Núverandi prestur er séra Önundur S. Björnsson.

Kirkja hefur verið á Breiðabólstað síðan á 11. öld og þar hefur jafnan verið prestssetur. Núverandi kirkja var vígð 1912 og er krosskirkja teiknuð af Rögnvaldi Ólafssyni arkitekt. Í henni eru margir merkir gripir.
Sophina Brown

Sophina Brown (fædd 18. september 1976) er bandarísk leikkona sem er þekktust fyrir hlutverk sín í Numb3rs og Shark.

Einkalíf.

Brown fæddist í Saginaw, Michigan og er með BFA í Leikhús gjörningi (Theatre Performance) frá Michigan-háskólanum.

Stuttu eftir að hafa klárað háskólann, þá fékk Sophina fyrsta atvinnustarf sitt í söngleiknum "Fame" þar sem hún ferðaðist um landið til þess að sýna. Síðan fékk hún tækifæri til að koma fram í Broadway sýningunni "The Lion King".

Ferill.

Fyrsta sjónvarpshlutverk Brown var árið 2000 í "Strangers with Candy", síðan kom hún fram í þáttum á borð við "The Education of Max Bickford", "Hack" og "Committed". Árið 2006 þá var Brown boðið hlutverk í Shark sem Raina Troy sem hún lék til ársins 2008. Frá 2008-2010 þá lék hún Nikki Betancourt í Numb3rs.
Corey Reynolds

Corey Reynolds (fæddur 3. júlí 1974) er bandarískur leikari sem hefur komið fram í söngleikjum, sjónvarpi og kvikmyndum.

Einkalíf.

Reynolds er fæddur og uppalinn í Richmond í Virginiu. Hefur hann verið giftur Tara Renee Schemansky síðan 2008.

Ferill.

Leikhús.

Corey byjaði leiklistarferilinn sinn aðeins 16 ára gamall í heimabæ sínum. Árið 1996 fluttist hann til Kaliforníu. Þar var hann ráðinn í uppfærsluna á "Smokey Joe's Cafe", sem og "Saturday Night Fever". Báðar þessar sýningar voru farandsýningar..

Árið 2002 var honum boðið hlutverk í "Hairspray" sem Seaweed J Stubbs, sem hann lék til ársins 2003. Fyrir hlutverk sitt var hann tilnefndur bæði til Tony-verðlauna og Drama Desk verðlauna, sem besti leikari í söngleik.

Sjónvarp.

Fyrsta sjónvarpshlutverk Reynolds var árið 2003 í "Eve". Hefur hann síðan þá komið fram sem gestaleikari í þáttum á borð við , NCIS og Without a Trace.

Árið 2005 var honum boðið hlutverk í The Closer sem Aðstoðarvarðþjálfinn David Garbiel sem hann lék til ársins 2012.

Kvikmyndir.

Fyrsta kvikmyndahlutverk Reynolds var árið 2004 í The Terminal í leikstjórn Steven Spielberg. Hefur hann síðan þá komið fram í kvikmyndum á borð við The Wereth Eleven og "Selma".

Verðlaun og tilnefningar.

Drama Desk verðlaunin

Image verðlaunin

NAMIC Vision verðlaunin

Screen Actors Guild verðlaunin

Tony verðlaunin
Boreas Capital

Boreas Capital ehf (eða Boreas Capital Fund) var íslenskur vogunarsjóður sem einbeitti sér að fjárfestingum erlendis og var stofnaður 2007. Stjórnarformaður Boreas Capital var Frank Pitt, en stofnendur fyrirtækisins voru þeir Ragnar Þórisson, Tómas Gestsson og Gunnar Helgason. Ragnar og Tómas unnu áður hjá Burðarási. Ragnar og Frank Pitt eru auk þess vinir og viðskiptafélagar Björgólfs Thor Björgólfssonar. Boreas fjárfesti meðal annars í félaginu Tanganyika oil. Boreas Capital var skráð sem óskráðar eignir Straums-Burðarás um mitt árið 2008, enda fyrirtæki á lista yfir stærstu fjárfestingar Straums sama ár. .

Sjóðnum var slitið árið 2013.
Síðu-Hallur

Síðu-Hallur Þorsteinsson var íslenskur goðorðsmaður og höfðingi á 10. öld og einn helsti leiðtogi kristinna manna á Alþingi við kristnitökuna. Hann bjó á Hofi í Álftafirði og síðar á Þvottá.

Faðir Halls var Þorsteinn Böðvarsson, sonur Böðvars hvíta Þorleifssonar, landnámsmanns á Hofi í Álftafirði. Í móðurætt var hann kominn af Hrollaugi Rögnvaldssyni landnámsmanni, syni Rögnvaldar Mærajarls. Hallur bjó fyrst á föðurleifð sinni, Hofi, en flutti þaðan eftir að Þiðrandi, elsti sonur hans, var drepinn þar af dökkum dísum og segir frá því í "Þiðranda þætti og Þórhalls".

Ólafur Tryggvason Noregskonungur sendi Þangbrand til Íslands til að kristna landsmenn og kom hann skipi sínu í Berufjörð. Bræður sem bjuggu á Berunesi bönnuðu mönnum að eiga samskipti við hann en þegar Síðu-Hallur frétti af því bauð hann Þangbrandi og mönnum hans til sin að Þvottá. Hallur tók kristna trú og var skírður ásamt öllu sínu fólki. Hann lagði síðan Þangbrandi lið við trúboð hans og tóku margir trú. Á Alþingi árið 1000 (eða 999) voru fjölmennir flokkar kristinna manna og heiðinna og var Þorgeir Ljósvetningagoði helsti leiðtogi hinna heiðnu en Síðu-Hallur fór fyrir þeim kristnu ásamt Gissuri hvíta og Hjalta Skeggjasyni. Þangbrandur var þá farinn aftur úr landi. Urðu harðar deilur og kristnir menn og heiðnir sögðu sig úr lögum hvorir við aðra. Þá sömdu þeir Síðu-Hallur og Þorgeir um að Þorgeir skyldi segja upp lög fyrir báða og lagðist Þorgeir undir feld og lá þar lengi, en þegar hann kom undan feldinum gekk hann til Lögbergs og kvað upp úr með að allir menn skyldu skírast og taka kristna trú.

Kona Halls var Jóreiður Þiðrandadóttir úr Njarðvík eystra. Á meðal barna þeirra voru Þiðrandi, sem fyrr er nefndur; Þorsteinn, sem frá segir í "Þorsteins sögu Síðu-Hallssonar" og var langafi Magnúsar Einarssonar biskups og Ara fróða; Ljótur, sem féll í bardaga á Alþingi 1011 vegna eftirmála Njálsbrennu og var langafi Þorgils Oddasonar; Egill, afi Jóns helga Ögmundssonar Hólabiskups; Yngvildur amma Sæmundar fróða; og Þorvarður langafi Halls Teitssonar í Haukadal. Þannig voru margir helstu höfðingjar 12. aldar afkomendur Síðu-Halls. Laundóttir Halls, Steinvör, var kona Brennu-Flosa Þórðarsonar.
Seldælir

Seldælir voru íslensk höfðingjaætt á Sturlungaöld. Ríki þeirra var á sunnan- og vestanverðum Vestfjörðum en Vatnsfirðingar réðu norður- og austurhluta Vestfjarðakjálkans. Ættin er kennd við bæinn Selárdal í Arnarfirði.

Karllegg ættarinnar má rekja til Geirþjófs Valþjófssonar landnámsmanns í Arnarfirði en ættin er þó oftast talin frá Bárði svarta Atlasyni, bónda í Selárdal. Sonur Bárðar var Sveinbjörn goðorðsmaður og læknir á Eyri og sonur hans Hrafn Sveinbjarnarson læknir á Eyri. Hann átti í deilum við Þorvald Snorrason, leiðtoga Vatnsfirðinga, sem náði Hrafni á sitt vald og lét höggva hann 4. mars 1213. Tveir elstu synir Hrafns, Sveinbjörn og Krákur, voru höggnir eftir Örlygsstaðabardaga 1238 og aðrir tveir höfðu drukknað við Grímsey 1231, svo að ríki Seldæla gekk til Hrafns Oddssonar, dóttursonar Hrafns læknis.
Morgron 2009

Morgron 2009 var í fyrsta skiptið sem ræðukeppnin Morgron var haldin eins og hún er nú. Sigurliðið var lið Seljaskóla.

Úrslit.

Úrslit Morgron 2009 fóru fram í Ráðhúsi Reykjavíkur þar sem Seljaskóli hafði betur gegn Hagaskóla. Umræðuefnið var "Ef við finnum geimverur, eigum við að boða þeim kristna trú?", Hagaskóli með, Seljaskóli á móti. Ræðumaður kvöldsins var Álfur Birkir Bjarnason úr Seljaskóla.
Rúgbjór

Rúgbjór eða rúgöl er bjór sem gerður er úr meltum rúgi að hluta en meltu byggi eða öðru korni að hluta. Þessi bjór er upprunninn í Bæjaralandi þar sem hann var gerjaður með sama geri og hveitibjór. Rúgbjór er venjulega um 5% að styrkleika og dökkbrúnn á lit en getur verið miklu léttari og ljósari (t.d. kvass og sahti).

Dæmi um rúgbjór eru roggenbier og rauchroggen (Þýskaland), sahti (Finnland), kvass (Mið- og Austur-Evrópa).
Callaqui

Callaqui (spænska: "Volcán Callaqui") er virk eldkeila í Andesfjöllum í Mið-Síle. Jarðfræði Callaqui-eldfjallsins er svipuð og Heklu.
Kirni

Kirni eða núkleótíð eru sameindir sem mynda grunneiningar kjarnsýranna RNA og DNA. Sum þeirra hafa einnig hlutverkum að gegna í orkuefnaskiptum (kirnin adenósínþrífosfat og gúanósínþrífosfat), innanfrumu boðefnaflutningi (hring-adenósín einfosfat og hring-gúanósín einfosfat), eða sem hlutar hjálparhvata (hjálparhvati A, falvín adenín tvíkirni, nikótínamíð adenín tvíkirni).

Bygging kirna.

Kirni eru sett saman úr þremur megin einingum: Basa, fimm-kolefna einsykru (sem er ýmist ríbósi eða deoxýríbósi) og einum, tveimur eða þremur fosfathópum. Basinn getur verið af ýmist púrín (adenín eða gúanín) eða pýrimidín (cýtósín, þýmín eða úrasíl) gerð. Basinn og sykran mynda saman einingu sem nefnd er "núkleósíð", en þegar fosfathópurinn bætist við kallast kirnið "núkleótíð". Fosfathópurinn getur sest á kolefni 2, 3, eða 5 á sykrunni, en algengast er hann sitji á kolefni 5. Hringkirni, á borð við hring-adenósín einfosfat, myndast þegar fosfathópurinn binst við tvo hýdroxýlhópa sykrunnar.

Kjarnsýrur eru línulegar fjölliður kirna. Í DNA eru kirnissykran deoxýríbósi og basarnir eru adenín, gúanín, cýtósín og þýmín. Í RNA er sykran ríbósi og í stað þýmíns er úrasíl.
Sigurður Ingi Jóhannsson

Sigurður Ingi Jóhannsson (f. 20. apríl 1962) er samgöngu- og sveitarstjórnarráðherra Íslands og formaður Framsóknarflokksins. Hann er leiðtogi Framsóknarmanna í Suðurkjördæmi. Hann var forsætisráðherra Íslands frá 2016 til 2017.

Sigurður Ingi lauk stúdentsprófi frá Menntaskólanum að Laugarvatni árið 1982 og tók embættispróf í dýralækningum frá Konunglega dýralækna- og landbúnaðarháskólanum í Kaupmannahöfn. Hann fékk almennt dýralæknaleyfi í Danmörku 1989 og á Íslandi 1990.

Sigurður Ingi var varaformaður Framsóknarflokksins 2013-2016. Sigurður Ingi var landbúnaðar- og sjávarútvegsráðherra 2013-2016, umhverfisráðherra 2013-2014 og gegnd embætti forsætisráðherra frá apríl 2016, er hann tók við embættinu við afsögn Sigmundar Davíðs Gunnlaugssonar eftir Wintris-málið svonefnda, eftir birtingu Panama-skjalanna fram yfir alþingiskosningar 2016 og baðst lausnar fyrir sig og ráðuneyti sitt 30. október 2016 en gengdi embættinu til 11. janúar 2017.

Sigurður Ingi var kjörinn formaður Framsóknarflokksins 2. október 2016 með 52,6% atkvæða í baráttunni um embættið við Sigmund Davíð.

Sigurður Ingi sat í þingmannanefnd sem fjallaði um skýrslu Rannsóknarnefndar Alþingis 2009-2010.

Ásakanir um kynþáttafordóma.

Á Búnaðarþingi 2022 lét Sigurður Ingi Jóhannsson falla ummæli um framkvæmdastjóra Bændasamtaka Íslands sem almennt voru talin byggja á fordómafullum hugmyndum um kynþætti. Sigurður Ingi Jóhannsson baðst afsökunar á ummælunum en neitaði þó að þau hafi byggt á fordómafullum hugmyndum um kynþætti.

Deilt var um hvort ummælin hefðu varðað við lög og Arndís Anna K. Gunnarsdóttir spurði Sigurð Inga Jóhannsson opinberlega hvort hann telji ummæli sín falla undir skilgreiningar laga um jafna meðferð óháð kynþætti og þjóðernisuppruna á 72. fundi Alþingis þann 29.4.2022. Sigurður Ingi Jóhannsson svaraði því ekki en sagði málið vega þungt á fjölskyldu sína og vini.
Páll Sölvason

Páll Sölvason (d. 1185) var prestur og goðorðsmaður í Reykholti í Borgarfirði á 12. öld og er þekktastur fyrir Deildartungumál, harðar deilur sem hann átti í við Hvamm-Sturlu.

Páll var óskilgetinn sonur Sölva Magnússonar, goðorðsmanns í Reykholti (d. 1129) og var auðugur og virtur. Deildartungumál stóðu um erfðir á eignum hjónanna Þórlaugar dóttur Páls og manns hennar, Þóris auðga Þorsteinssonar prests í Deildartungu. Þau höfðu eignast nokkur börn saman sem dóu öll og hét Þórlaug þá suðurgöngu. Þórir var tregur til en lét þó til leiðast en þau dóu bæði í ferðinni og einnig barn sem þau eignuðust í Noregi og skildu eftir þar. Páll taldi sig eiga allan arf eftir þau þar sem Þórir hefði andast fyrstur, sonur hans erft hann og síðan hefði hann dáið á undan Þórlaugu þannig að hún hefði átt allar eignirnar þegar hún dó. Sturla var á öðru máli og gætti þar hagsmuna Böðvars Þórissonar tengdaföður síns, sem einnig kallaði til arfs því að hann var skyldur Þóri.

Í þessari deilu gerðist það að Þorbjörg kona Páls, sem Sturlunga segir að hafi verið „grimmúðug í skapi“, óð að Sturlu með hníf og reyndi að stinga úr honum annað augað og kvaðst ætla að gera hann líkan þeim sem hann vildi líkastur vera, en það var Óðinn (sem var eineygður). Lagið geigaði og kom í kinnina. Páll prestur vildi þegar sættast og bæta fyrir frumhlaup konu sinnar en Sturla gerði lítið úr áverkanum og féllst Páll á að gefa eftir í erfðamálinu og láta Böðvar fá þriðjung eignanna en gefa Sturlu sjálfdæmi í hnífsstungumálinu. Þegar það var fengið kom annað hljóð í strokkinn hjá Sturlu og hann krafðist þess að fá tvö hundruð hundraða, sem var mikið fé. Undir þetta vildi Páll ekki gangast og leitaði til Jóns Loftssonar um liðsinni.

Á Alþingi varð úr að Jón var fenginn til að gera sætt á milli þeirra og úrskurðaði hann að Páll skyldi aðeins gjalda Sturlu þrjátíu hundruð en til að Sturlu yrði ekki minnkun af því að þurfa að láta í minni pokann bauð Jón honum að fóstra Snorra son hans og urðu því Deildartungumál til þess að Snorri Sturluson ólst upp í Odda.

Þorbjörg (d. 1181) kona Páls var Bjarnardóttir. Ætt hennar er óþekkt en hún var systir Auð-Helgu, konu Brands Sæmundssonar biskups. Börn þeirra auk Þórlaugar voru Arndís kona Guðmundar dýra, Brandur Pálsson prestur og Magnús Pálsson prestur og goðorðsmaður á Helgafelli og í Reykholti 1185-1206.

Páll Sölvason var einn af þremur mönnum, sem komu til álita í biskupskjöri árið 1174. Valið féll á Þorlák Þórhallsson ábóta.
Friðrik 3.

Friðrik III getur átt við eftirfarandi:
Ólafur Björn Loftsson

Ólafur Björn Loftsson (f. 5. ágúst 1987) er íslenskur kylfingur sem leikur fyrir Nesklúbbinn. Ólafur vann Íslandsmeistaratitilinn í golfi árið 2009 eftir keppni við Stefán Má Stefánsson úr Golfklúbbi Reykjavíkur. Ólafur og faðir hans, Loftur Ólafsson, eru einu feðgarnir sem hafa orðið Íslandsmeistarar í golfi.
Rafsviðskraftur

Rafsviðskraftur er kraftur sá, sem verkar á kyrrstæða, rafhlaðna ögn í rafsviði.

Skilgreining.

Rafsviðskraftur F, sem verkar á ögn með hleðslu "q" í rafsviðinu E er:

Nota má rafsviðskraft til að skilgreina rafsvið, þ.a. E = F/q.

Kúlombskraftur lýsir rafsviðskrafti milli tveggja punkthleðsla, en Lorentzkraftur lýsir krafti sem verkar á hlaðna ögn á hreyfingu í segulsviði.
Leiðarþing

Leiðarþing eða leiðir voru héraðsþing sem haldin voru á miðöldum að loknu alþingi, oftast á sama stað og vorþingið hafði verið haldið, og var tilgangurinn sá að gefa íbúum hvers héraðs nokkurs konar skýrslu um það sem fram hafði farið á Öxarárþingi.

Á þjóðveldisöld voru það goðar sem héldu leiðarþingin en síðar féll það í hlut sýslumanna og sögðu þeir þar frá dómum, lagabreytingum og öðrum nýmælum. Leiðarþingin hafa líklega lagst af að mestu á 15. öld.
Los Lagos-fylki

Los Lagos-fylki í Chile (spænska: "Región de Los Lagos", eða "X. Región") er fylki í Suður-Chile, um miðbik landsins. Höfuðborg Los Lagos-fylkis er Puerto Montt, við Kyrrahafi. Los Lagos-fylki liggur að Los Ríos-fylki í norðri, Argentína í austri, Aisén-fylki í suðri og Kyrrahafinu í vestri. Næststærsta eyja landsins Chiloé-eyja er í fylkinu.

Los Lagos-fylki er eitt af 15 fylkjum eða stjórnsýslusvæðum í Chile. Fólksfjöldi árið 2017 var um 823.000 manns.